hotchpotch/miracl-hf-unified huggingface dataset:
Väärä dilemma
Väärä dilemma eli väärä vastakkainasettelu on argumentaatiovirhe, jossa asetetaan vain kaksi vaihtoehtoa tilanteessa, jossa niitä on useita. Virheellinen dilemma kuuluu usein poliittiseen retoriikkaan ja mielipidevaikuttamiseen: "meillä ei ole muita vaihtoehtoja". Äärimmillään se on esimerkiksi iskulauseissa "jos et ole puolellamme, olet meitä vastaan" ja "se, joka ei palvo Jumalaa, palvoo sielunvihollista". Kummassakin esimerkissä on neutraali suhtautuminen suljettu ulkopuolelle, jolloin jäljelle jää vain "hyvä" ja "huono" vaihtoehto kuten väärässä dilemmassa tyypillisesti.
Toisenlainen esimerkki dilemman virheasettelusta on niin sanottu Mortonin haarukka, joka on saanut nimensä Englannin kuninkaan Henrik VII:n kanslerin John Mortonin mukaan:
Morton ei ottanut huomioon sitä mahdollisuutta, että joku aatelinen voisi aivan oikeasti olla vähävarainen ja elää siksi vaatimattomasti.
Väärä dilemma on yksi yleisimmistä argumentaatiovirheistä. Sitä ei ole myöskään kovin helppo havaita, koska pahalta tuntuva "huono" vaihtoehto kiinnittää kuulijan tai lukijan huomion niin, ettei tämä tule ajatelleeksi voisiko vaihtoehtoja olla useampia kuin tarjotut kaksi (). Ilmiö vastaa taikurien käyttämää keinoa viedä katsojan huomio pois tempun tekotavasta.
1930-luvulla monessa diktatuurissa väärää dilemmaa käytettiin propagandakeinona.
Vakavia seurauksia väärällä dilemmalla voi olla myös oikeudenkäyntimenettelyssä, jossa se voi siirtää rajaa laillisen ja laittoman välillä siitä, mitä laissa on säädetty. Esimerkki lainvoimaisesta tuomiosta:
Kyseisenä ajankohtana voimassa olleen AOYL 81 §:n asettamien ehtojen ""huoneistoa hoidetaan niin huonosti, että yhtiölle tai toiselle osakkeenomistajalle aiheutuu siitä haittaa ... Huoneistoa ei saa ottaa yhtiön hallintaan, jos rikkomuksella on vain vähäinen merkitys"" mukaan on sallittua hoitaa huoneistoa vähäisessä määrin huonosti tai jättää huoneisto kokonaan hoitamatta yhtiön kunnossapitovastuulle kuuluvien rakenteiden osalta. Näitä vaihtoehtoja ei oikeus ottanut huomioon päätellessään osakkeenomistajalla olevan velvollisuus hoitaa huoneistoa hyvin.
Stan Mikita
Stanislav ”Stan” Mikita (s. Stanislav Guoth, 20. toukokuuta 1940 Sokolče, Slovakia – 7. elokuuta 2018) oli slovakkitaustainen kanadalainen jääkiekkoilija, joka luetaan NHL:n historian parhaiden keskushyökkääjien joukkoon.
Stanislav Guoth muutti vuonna 1948 Tšekkoslovakiasta sukulaistensa mukana Ontarioon, Kanadaan. Sukulaiset adoptoivat hänet, ja antoivat hänelle sukunimensä Mikita.
Hän aloitti NHL-uransa 1959 ja pelasi aina vuoteen 1980 asti eli yhteensä 21 kautta. Ainoa joukkue, jossa hän pelasi, oli Chicago Blackhawks. Alkuvuosinaan hänet tunnettiin paljon jäähyjä ottaneena pelaajana, mutta 1960-luvun puoliväliä lähestyessä hän paransi käytöstään pelissä ja voittikin lopulta NHL:n herrasmiespelaajalle kuuluvan Lady Byng Memorial Trophyn. Tämän lisäksi Mikita voitti kahdesti Hart Trophyn (NHL:n vuoden arvokkain pelaaja), neljästi Art Ross Trophyn (runkosarjassa eniten pisteitä tehnyt pelaaja) sekä kerran Stanley Cupin. Lopettaessaan NHL-uransa, Mikitalla oli kaikkien aikojen toiseksi eniten pisteitä Gordie Howen jälkeen.
Mikitalla diagnosoitiin Lewyn kappale -tauti tammikuussa 2015.
Tony
Tony on miehen etunimi, lyhentymä latinalaisesta Antonius-nimen ja sen englantilaisesta vastineesta "Anthony".
Suomessa nimi esiintyy tavallisimmin muodossa Toni. Muodossa Tony se on Väestö­rekisteri­keskuksen tietojen mukaan annettu vuoden 2018 loppuun mennessä noin 3600 henkilölle, joista noin 60 on naisia. Tonyn nimipäivä on suomen­ruotsalaisen kalenterin mukaan 17. tammikuuta. Suomen­kielisen kalenterin mukaan sama päivä on muun muassa Tonin nimipäivä.
Bifurkaatio (argumentaatiovirhe)
Bifurkaatio argumentaatiovirheenä merkitsee asian purkautumista kahdella eri merkityksellisellä tavalla. Se on sukua hätäiselle päätelmälle sekä virheelliselle dilemmalle. Sen yleinen kaava on seuraava:
Esimerkkejä:
Tunnetuin esimerkki bifurkaatiosta on ns. "Mortonin haarukka", joka on saanut nimensä Henrik VII:n kanslerin Sir John Mortonin mukaan. Hänen mukaansa "valtakuntamme aateliset näyttäytyvät meidän silmiimme köyhinä tai rikkaina; jos he näyttäytyvät köyhinä, heillä on varmasti rahoja säästössä ja kätkössä, joten heitä voidaan verottaa, ja jos he esiintyvät rikkaina, heiltä varmasti liikenee rahaa verotettavaksi asti". Jos Morton iski silmänsä johonkuhun aateliseen, tämä joutui ojasta allikkoon: olivatpa hänen elämäntapansa millaiset tahansa, verottaja iski aina kovalla kädellä. Morton ei ottanut huomioon sitä mahdollisuutta, että kyseinen aatelinen aivan oikeasti oli köyhä eikä hänellä ollut varaa maksaa veroja.
Sejny
Sejny () on kaupunki Podlasian voivodikunnassa Puolassa. Kaupungin asukasluku oli 5 640 vuonna 2015.
Sejny sijaitsee Liettuan vastaisella rajalla. Kaupungin väestöstä liettualaisia on noin kolmannes, ja Sejny onkin Puolan liettualaisen vähemmistön keskus. Ennen toista maailmansotaa huomattava osa kaupungin väestöstä oli juutalaisia.
Kaupunki on perustettu vuonna 1602. Merkittävin nähtävyys kaupungissa on dominikaaniluostari 1600-luvulta, Sejnyn ainoa hävitykseltä säilynyt osa ruotsalaisten ryöstäessä ja polttaessa kaupungin 1656. Hävityksen jälkeen rakennettuihin nähtävyyksiin lukeutuvat muun muassa synagoga ja raatihuone.
Arrival (Abban albumi)
Arrival on ruotsalaisen ABBA-yhtyeen viides studioalbumi, joka julkaistiin lokakuussa 1976. Se löi yhtyeen lopullisesti läpi kansainvälisesti. Albumia on kokonaisuutena pidetty yhtyeen tasapainoisimpana ja samalla sävellyksiltään onnistuneimpana albumina.
Albumi sisältää "Dancing Queen" - kappaleen, joka on ehkä yhtyeen tunnetuin. Se oli listaykkösenä useissa valtioissa ja vakiinnutti yhtyeen aseman Yhdysvaltain markkinoilla. Kappaleen päävokaalit laulavat totutusti Anni-Frid Lyngstad ja Agnetha Fältskog (Lyngstad säkeissä, Fältskog kertosäkeistöissä) ja yhteisessä stemmassa he muodostavat "kolmannen äänen". Toinen suurhitti "Knowing Me, Knowing You" on Abban uran ensimmäinen avioerosta kertova laulu, vaikka tässä vaiheessa yhtyeen jäsenet eivät vielä suunnitelleetkaan eroa. "Money, Money, Money" -kappaleessa Abba ammentaa ensimmäistä kertaa musikaaliperinteestä.Palm 2009, s.219. Albumin instrumentaalinen päätöskappale "Arrival" sisältää vaikutteita ruotsalaisesta kansanmusiikista.Palm 2009, s.220. Mike Oldfield teki kappaleesta version vuonna 1980 albumilleen "QE 2".
"Arrival" pääsi listaykköseksi ainakin Ruotsissa (6 viikkoa), Britanniassa (8 viikkoa), Norjassa (20 viikkoa) ja Uudessa-Seelannissa (5 viikkoa). Britanniassa albumi oli vuoden 1977 myydyin albumi.Palm 2009, s.221. Ruotsissa albumia myytiin 750 000 kappaletta, enemmän kuin mitään muuta ABBAn albumia.Palm 2009, s.221. Yhdysvaltain Billboard-listalla albumi oli korkeimmillaan sijalla 20. Suomessa albumi myi 82 000 kappaletta. Kulta- ja timanttilevyjen rajat olivat Suomessa tuolloin 25 000 ja 50 000 kpl.
Albumi on julkaistu uudelleen remasteroituna kolmesti vuosina 1997, 2001 ja 2005.
Vuonna 2009 "Arrival" pääsi mukaan kirjaan "Tusen svenska klassiker", johon on koottu tuhat Ruotsissa julkaistujen kirjojen, elokuvien, äänilevyjen ja tv-ohjelmien klassikkoa.
Levyn kannessa oleva helikopteri on näytteillä Abba-museossa.
A-puoli
B-puoli
Aarne Blick
Aarne Leopold Blick (3. helmikuuta 1894 Ulvila – 15. helmikuuta 1964 Helsinki) oli jääkärikenraali ja Mannerheim-ristin ritari numero 11.
Blick liittyi Saksassa jääkärijoukkoon 10. lokakuuta 1915. Jääkäripataljoona 27:ssä Blick yleni Hilfsgruppenführeriksi (apulaisryhmänjohtaja) ja osallistui Missejoen, Riianlahden, Schmardenin ja Aajoen taisteluihin. Suomeen hän palasi jääkäreiden pääjoukon mukana ja osallistui sisällissotaan joukkueenjohtajana ja myöhemmin komppanianpäällikkönä 4. jääkäripataljoonassa. Hän oli mukana Pohjois-Suomen sekä Tampereen, Rajamäen ja Raivolan taisteluissa.
Sisällissodan jälkeen Blick suoritti ylioppilastutkinnon Kemin Suomalaisessa yhteiskoulussa, mutta päätti jäädä uraupseeriksi armeijaan. Blick toimi muun muassa komppanianpäällikkönä, toimistoupseerina sekä Kainuun ja Salmin rajavartiostojen komentajana, Kadettikoulun kouluttajana ja Taistelukoulun johtajana. Viimein vuonna 1936 everstiksi ylennettynä Blick sai komentoonsa perinteikkään Savon jääkärirykmentin.
Ylimääräisten harjoitusten aikana Blick komensi aluksi jalkaväkirykmentti 25:tä, kunnes hänet määrättiin 28. marraskuuta Osasto Blickin komentajaksi Raudun ja Kiviniemen suunnalle. Tästä tehtävästä hänet siirrettiin 7. joulukuuta Vuokselän lohkolle sijoitetun jalkaväkirykmentti 26:n komentajaksi. Vain muutamaa päivää myöhemmin 10. joulukuuta hänet siirrettiin 7. divisioonan komentajaksi ja 16. tammikuuta 1940 koko Taipaleen lohkon komentajaksi, missä tehtävässä hän oli talvisodan päättymiseen saakka. Sotatoimien päätyttyä hän oli hetken erikoistehtävissä III armeijakunnan esikunnassa, josta hänet sijoitettiin 3. divisioonan komentajaksi. Hänet siirrettiin 7. elokuuta Itä-Savon Sotilasläänin komentajaksi.
Jatkosodan alettua Blick johti 2. divisioonan nopeasti ja tehokkaasti vanhalle rajalle. Tästä ylipäällikkö palkitsikin hänet Mannerheim-ristillä ja kenraalimajurin arvolla. Ylennystä seurasi uusi tehtävä Aunuksen VI armeijakunnan komentajana. Vuoden 1944 vetäytymisvaiheen aikana Blick riitaantui kenraali Paavo Talvelan kanssa. Ylipäällikkö Mannerheim siirsi Blickin takaisin johtamaan 2. divisioonaa, joka kävi paraikaa kovia torjuntataisteluja Karjalankannaksen Vuosalmella. Blick kunnostautui jälleen 2. divisioonan komentajana. Riita Blickin ja Talvelan välillä kesäkuussa 1944 Aunuksen Karjalassa johtui kysymyksestä, mitä tarkoittaa strateginen viivytys. Blick ammattisotilaana sen ymmärsi, mutta Talvela ei, hänen mielestään maastoa oli puolustettava ”viimeiseen mieheen ja viimeiseen patruunaan”. Riita kärjistyi niin pahaksi, että Mannerheim kuuluu sanoneen ”herrat saa tulla toimeen keskenään tai minä amputan teidät”. Mannerheim ratkaisi ristiriidan niin, että Blick siirrettiin Kannakselle sekä lähetti Valo Nihtilän opettamaan Talvelalle mitä tarkoittaa strateginen viivytys.
Sodan jälkeen Blick toimi eri divisioonien komentajana ja sai 1947 ylennyksen kenraaliluutnantiksi. Hän oli puolustusvoimain komentajan viran sijaisena kolmeen otteeseen. Eläkkeelle hän jäi 1954 ja pätevänä kynänkäyttäjänä toimi sittemmin Kansa taisteli – miehet kertovat -lehden päätoimittajana.
Maura Tierney
Maura Lynn Tierney (s. 3. helmikuuta 1965 Boston) on yhdysvaltalainen näyttelijä. Hänet tunnetaan parhaiten Abby Lockhartin roolista televisiosarjassa "Teho-osasto", jossa hän näytteli vuosina 2000–2009.
Tierney opiskeli New Yorkin yliopistossa ja Circle-in-the-Squaren teatterikorkeakoulussa. Hänen näyttelijänuransa alkoi Richard Shepardin ohjaamassa vuoden 1991 elokuvassa "Vaihto-oppilaat". Hän kuitenkin nousi julkisuuteen vasta rooleistaan elokuvissa "Valehtelija, valehtelija" (1997) ja "Luonnon lait" (1999). Tierney esiintyi myös televisiosarjassa "NewsRadio" ennen rooliaan "Teho-osastossa".
Tierney on näytellyt "Helen Sollowayta" televisiosarjassa "The Affair", josta hänet palkittiin Parhaan Naissivuosan Golden Globella vuonna 2016.
Vuonna 2012 Tierney osallistui näyttävään kampanjaan, jossa annettiin tietoa rintasyövästä. Hän sairastui itse siihen, mutta parani, saatuaan kemoterapiaa.
Tierney on voittanut Celebrity poker showdownin sen toisella kaudella vuonna 2004. Vastassaan hänellä oli viimeisellä kierroksella Lauren Graham.
Tierney oli naimisissa Billy Morrissetten kanssa 1994–2006. Hänellä ei ole lapsia.
Tierney on vanhin kolmesta lapsesta. Hänen äitinsä on nimeltään Pat ja isä Joseph.
Gus Hansen
Gustav "Gus" Hansen (s. 13. helmikuuta 1974, Kööpenhamina) on tanskalainen pokeriammattilainen, joka asuu Monacossa. Hänen lempinimensä on "The Great Dane" ("Suuri tanskalainen").
Ennen kuin Gus Hansen alkoi pelata pokeria ammattilaisena vuonna 1997 hän oli maailmanluokan backgammon-pelaaja ja tenniksenpelaaja. Hän kilpaili useissa sisä- ja ulkoliikuntalajeissa menestyksekkäästi. Hansen aloitti pokerin pelaamisen vuonna 1993 ollessaan vaihto-oppilaana Kalifornian Santa Cruzissa. Ennen pokeria hän yritti ansaita elantonsa pelaamalla ammattitason backgammonia New Yorkissa ja ulkomailla, mutta tarjonta oli liian vähäistä hänen makuunsa.
Hansen oli yksi ensimmäisistä World Poker Tour Walk of Fameen valituista vuonna 2004 yhdessä Doyle Brunsonin ja James Garnerin kanssa.
Gus Hansen oli yhtenä perustajana ja sivuston ammattilaisena nettipokerisivusto pokerchamps.comissa, joka perustettiin vuonna 2003. Vuonna 2005 kyseinen yhtiö ja peliohjelmisto myytiin brittiläiselle Betfair-yhtiölle yli sadalla miljoonalla Tanskan kruunulla, mikä on noin 13 miljoonaa euroa. Nykyään Hansen edustaa Full Tilt Poker -nettipokerihuonetta.
Vuoden 2005 British Poker Openin aikaan, Gary "The Choirboy" Jones ilmoitti Hansenilla olevan rahaongelmia huolimatta yli kolmen miljoonan dollarin turnausvoitoista saman vuoden loppuun mennessä. Ongelmat johtuivat kuulemma tappioista rahapeleissä . Siitä huolimatta Hansen oli aktiivisesti mukana Tanskan pokerimestaruuskisoissa lokakuussa 2005.
Helmikuussa 2005 Gus Hansen voitti Poker Superstars Invitational Tournamentin miljoonan dollarin ykköspalkinnon. Syyskuussa 2005 Hansen oli European Poker Tourin finaalipöydässä Barcelona Open -turnauksessa. Tammikuussa 2007 Hansen voitti Aussie Millions -tapahtuman pääturnauksen, jonka ykköspalkinto oli 1,5 miljoonaa Australian dollaria.
Syyskuussa 2010 Hansen voitti ensimmäisen WSOP-rannekkeensa oltuaan ykkönen Lontoossa pelatussa World Series of Poker Europen No Limit Hold’em High Roller Heads-Up -turnauksessa. Ykköspalkinto oli 288 409 puntaa.
Tammikuussa 2010 Gus Hansenin pokeriuran turnausansiot ylittivät 7,5 miljoonaa dollaria.
Hansen julkaisi opetus-DVD:n "Gus Hansen's Advanced Hold'Em Strategies" vuonna 2005. Hansenilla oli aiemmin internetsivusto ThePlayr.com, jolla hän kirjoitti pokeriartikkeleita ja julkaisi blogiaan. Vuonna 2008 ilmestyi Hansenin kirja "Every Hand Revealed" (Citadel, ISBN 978-0818407277), jossa hän käy läpi lähes kaikki kätensä voittoisassa Aussie Millions -turnauksessa. Kirja on ilmestynyt suomeksi nimellä "Pokeriammattilaisen ajatuksissa" (Readme.fi, ISBN 9789522200839).
Adam Mickiewicz
Adam Mickiewicz (24. joulukuuta 1798 Zaosie lähellä Nowogródekia, nykyinen Valko-Venäjä – 26. marraskuuta 1855 Konstantinopoli) oli puolalainen runoilija, jota nykyään pidetään yhtenä Puolan merkittävimmistä runoilijoista.
Mickiewicz syntyi 24. joulukuuta 1798 aatelisperheeseen tuolloin Venäjän valtakuntaan kuuluneessa puolalaisessa Nowogródekin kaupungissa. Opiskellessaan Vilnan yliopistossa hän liittyi kansallismieliseen puolalais-liettualaiseen salaseuraan, ja joutuikin valmistuttuaan pidätetyksi poliittisten yhteyksiensä takia työskennellessään kaunasilaisessa koulussa. Rangaistuksena hänet karkotettiin 1823 Venäjälle, jossa hän kuitenkin pääsi välittömästi yhteyteen paikallisten kirjailijapiirien kanssa. Vierailu Krimillä vuonna 1825 innoitti hänet kirjoittamaan sonaatit "Sonety Krymskie", jotka lukeutuvat Mickiewiczin tuotannosta tunnetuimpiin.
Viiden vuoden karkotuksen jälkeen hänen sallittiin jälleen matkustaa Venäjän ulkopuolelle. Mickiewicz päättikin poistua maasta lopullisesti, ja olla myöskään palaamatta Puolaan ennen kuin maa olisi jälleen vapaa. Ensimmäiseksi hän matkusti Weimariin tapaamaan Goethea, jonka jälkeen matka jatkui Saksan halki Italiaan, jossa hän Milanon, Venetsian ja Firenzen jälkeen asettui lopulta aloilleen Roomaan. Roomassa hän jatkoi myös kirjallista työtään uudella innolla, kirjoittaen muun muassa pisimmän ja ehkä tunnetuimman runonsa "Pan Tadeusz", joka on nykyään tunnustettu Puolan kansalliseepokseksi.
Vuonna 1832 Mickiewicz muutti Pariisiin, jossa ensimmäiset vuodet sujuivat köyhyyden ja onnettomuuden vallitessa erityisesti vaimonsa Celina Szymanowskan mielenterveyden petettyä. Vuonna 1840 Mickiewicz sai kuitenkin viran Collège de Francen slaavilaisten kielten ja kirjallisuuden tuntijana, menettääkseen sen jo vuonna 1844 keskityttyään uskonnolliseen mystiikkaan ja sotkettuaan seurauksena uskonnon ja politiikan liian vahvasti luentoihinsa. Viisi vuotta myöhemmin hän perusti radikaalin tsaristista Venäjää ja Pyhää istuinta arvostelleen sanomalehden "La Tribune des Peuples", joka kuitenkin suljettiin pian tsaari Nikolai I:n vaatimuksesta.
Krimin sodan sytyttyä vuonna 1853 Mickiewicz matkusti Konstantinopoliin organisoimaan puolalaisrykmenttiä taisteluun Venäjää vastaan. Konstantinopolissa hän kuitenkin sairastui koleraan ja kuoli 26. marraskuuta 1855. Mickiewicz haudattiin Pariisiin, josta jäänteet kuitenkin vuonna 1900 siirrettiin Krakovaan Wawelin katedraaliin monien muiden puolalaisten suurmiesten viereen.
Hilda Käkikoski
Hilda Maria Käkikoski (31. tammikuuta 1864 Lapinjärvi – 14. marraskuuta 1912 Helsinki), vuoteen 1880 asti Sjöström, oli suomalainen kirjailija ja kansanedustaja. Hänen eduskuntatyössään ja kirjoissaan korostuivat naisasia, sivistystyö ja uskonto.
Hilda Sjöström syntyi Lapinjärven Käkikosken myllyllä 1864. Hänen isänsä Johannes Matinpoika Sjöström oli ammatiltaan seppä ja mylläri. Äidin nimi oli Liisa Johanneksentytär Muikkula. Isä kuoli tyttären ollessa vasta kaksivuotias, ja äiti meni uudelleen naimisiin pari vuotta myöhemmin.
Hilda Sjöström kävi ensin kyläkoulua ja sitten ruotsinkielistä koulua. Kun Porlammin kylään perustettiin 1877 suomenkielinen koulu, hän siirtyi sinne. Sjöström jatkoi opintoja Helsingin Suomalaisessa tyttökoulussa ja sen jälkeen Helsingin Suomalaisessa jatko-opistossa. Niihin aikoihin hän vaihtoi ruotsinkielisen sukunimensä kotipaikkakuntansa nimeen suomenmielisyytensä osoituksena. Käkikoski liittyi myös Suomen Naisyhdistykseen, koska oli kiinnostunut naisasiasta, joka oli vahvasti jatko-opistossa esillä.
Vuonna 1888 Käkikoski valmistui suomen kielen ja historian opettajaksi. Hän toimi opettajana Helsingin Suomalaisessa Yhteiskoulussa ja Helsingin Suomalaisessa tyttökoulussa ja osallistui aktiivisesti Suomen Naisyhdistyksen toimintaan pitämällä luentoja sekä kirjoittamalla ja suomentamalla naisasiaa käsittelevää kirjallisuutta. Käkikoski suomensi useita Maria Furuhjelmin kaunokirjallisuuden muotoon kirjoitettuja pieniä valistuskirjasia.
Poliittisesti Käkikoski kuului vanhasuomalaisiin ja korosti naisten sivistämistä äänioikeuden vaatimisen sijaan. Sosialismiin hän suhtautui voimakkaan kielteisesti ja moitti luokkavastakohtien korostamista. Käkikoski oli myös vahvasti uskonnollinen, mikä näkyy hänen teoksissaan ja suomennoksissaan. Käkikosken päiväkirjat ja kirjeet kertovat myös hänen lukuisista rakastumisistaan naispuolisiin ystäviinsä.
Vuoden 1907 eduskuntavaaleissa Käkikoski oli Suomalaisen puolueen ehdokkaana, ja hänet valittiinkin Suomen ensimmäiseen eduskuntaan. Käkikosken eduskuntatyössä korostuivat naisten aseman parantaminen ja kouluasiat. Hän teki aloitteen kouluruokailun järjestämisestä, ja vuonna 1908 tavoite toteutui. Käkikoski joutui jättämään eduskuntatyön 1910 pahenevan sydän- ja munuaissairauden vuoksi. Käkikoski asui poliittisen uransa ajan Karjalohjalla ystävänsä Hildi Ennolan ja tämän miehen luona ja kuoli sairauteen Helsingissä syksyllä 1912.
Calixtus III
Calixtus III, syntymänimeltään Alfonso de Borgia (31. joulukuuta 1378 – 6. elokuuta 1458) oli paavina 8. huhtikuuta 1455 – 6. elokuuta 1458.
Ennen paaviksi tuloaan hän toimi oikeustieteen professorina Lleidassa ja sen jälkeen diplomaattina Aragonian kuninkaan palveluksessa. Hän nousi paaviksi varsin myöhäisellä iällä kompromissiehdokkaana. Häntä pidettiin terveydeltään heikkona ja epäpätevänä. Paaviuskauden tärkein tavoite oli yllyttää kristittyjä ristiretkelle turkkilaisia vastaan, jotka olivat vallanneet Konstantinopolin vuonna 1453.
Calixtus III nosti kaksi veljen- tai sisarenpoikaansa kardinaaleiksi. Toisesta heistä tuli korruptiosta ja nepotismista surullisenkuuluisa paavi Aleksanteri VI (1492–1503).
Elitismi
Elitismi viittaa käsitteenä yhteiskunnalliseen tai poliittiseen valta-asemaan tai sitä kannattavaan suuntaukseen.
Elitismin mukaan eliittien muodostuminen on toivottavaa ja nykyisten eliittien asemaa sekä erioikeuksia on järkevää suojella. Esimerkiksi Platon oli sitä mieltä, että hallitseminen on niiden työtä, jotka ovat kaikkein viisaimpia, mutta koska ihmiset harvoin tunnistavat ne, jotka ovat heitä itseään viisaampia, demokratia ei yleensä johda viisaimpien valtaan.
Kozhikode
Kozhikode eli Kalikut () on Intian Keralan osavaltion kolmanneksi suurin kaupunki. Kaupungissa asui vuoden 2001 väestönlaskennan mukaan 436 556 ja metropolialueella 880 247 ihmistä. Kaupunki tunnetaan paikkana, jossa Vasco da Gama nousi maihin vuonna 1498 ensimmäisenä eurooppalaisena, joka oli purjehtinut suoraan Intiaan.
Kozhikode on kahden tuhannen vuoden ajan ollut tärkeä kauppasatama. Siellä kävivät aikoinaan Punaiseltamereltä ja Persianlahdelta kauppiaat, jotka hakivat riisiä, kookospähkinöitä, mausteita, santelipuuta ja tiikkiä. Alueella oli aikoinaan puuvillateollisuutta, mutta se on nyttemmin hiipunut.
Vuokko Rehn
Vuokko Kaarin Päivikki Rehn (o.s. Valjakka) (24. toukokuuta 1938 Mikkelin maalaiskunta – 13. syyskuuta 2011 Mikkeli) oli suomalainen kansanedustaja. Hän edusti Suomen Keskustaa eduskunnassa 1995–1999. Mikkelin kaupunginvaltuustossa hän toimi vuosina 1993–2010 ja kaupunginhallituksessa vuosina 1993–1997.
Rehn on suorittanut humanististen tieteiden kandidaatin tutkinnon ja lisäksi tutkintoja Markkinointi-instituutissa. Hän on aiemmin toiminut englannin ja ruotsin kielten opettajana ja vuodesta 1976 autotarvikealan yrittäjänä perheen yrityksessä Mikkelin Autotarvikkeessa.
Ainoana Suomen keskustan kansanedustajista hän ei äänestänyt rahaliittoa vastaan vaan tyhjää, ja on arvioitu että siksi hän ei seuraavissa vaaleissa päässyt eduskuntaan. Hän jatkoi kuitenkin paikallispolitiikassa.
Rehnillä oli miehensä Tauno Rehnin kanssa kaksi lasta, joista vanhempi on poliitikko, EU-komissaari Olli Rehn (s. 1962). Vuonna 1965 syntynyt tytär Sirpa kuoli auto-onnettomuudessa saamiinsa vammoihin tammikuussa 1987.
Probot
Probot oli Dave Grohlin sooloprojekti, jossa hän itse soitti kaikki instrumentit, mutta joka kappaleella lauloi eri laulaja. Vuonna 2004 Probot julkaisi debyyttialbuminsa "Probotin", jolla lauloivat muun muassa Cronos (Venom), Lemmy (Motörhead) ja Max Cavalera (Soulfly).
Vols
Volsin kylä sijaitsee noin kuusi kilometriä Kirkkonummen keskustasta pohjoisluoteeseen. Vuonna 2011 kylässä oli 374 asukasta.
Volsissa sijaitsee Volskoti, Kirkkonummen vanhainkoti. Volsin entinen koulu toimii kunnan varakouluna koulujen korjausten aikana. Volsissa sijaitsee myös Kirkkonummen Komeetan Komakallion tähtitorni.
Kirkkonummen kunta osti Volsin kartanon vanhainkodiksi 1800-luvun lopulla. Vanhainkoti on edelleen sen lähellä. Kartano oli vuosia tyhjillään, kunnes Kirkkonummen Säästöpankkisäätiö vuokrasi ja kunnosti rakennuksen ja perusti sinne tilausravintolan 2013.
Volsin entisellä koululla on kansalaisopiston ja yhdistysten toimintaa, kuten Kirkkonummen Komeetan kerhohuone, jossa on myös Komeetan kirjasto. Siellä on myös huonekaluja entisöiviä yrityksiä. Kirkkonummen Kansalaisopisto pitää siellä runsaasti taito- ja taideaineiden kursseja. Kunnassa on esitetty mielipiteitä, että koulu pitäisi myydä (sivistyslautakunnan päätös 12.8.2009).
Volsiin on rakennettu 16-väyläinen frisbeegolfrata sekä perustettu frisbeegolfseura Kirkkonummi Disc Golf Club (KDGC).
Probot (albumi)
Probot on Probot-yhtyeen esikoisalbumi, joka julkaistiin vuonna 2004.
Tommy Tuomikoski
Wilfred H. ”Tommy” Tuomikoski (27. huhtikuuta 1907 Quincy, Massachusetts, Yhdysvallat – 29. marraskuuta 1937 Yhdysvallat) oli amerikansuomalainen muusikko.
Suomalaisen jazzin alkulaukaukseksi moni on sanonut vuotta 1926, jolloin Helsinkiin saapui amerikanlaiva s/s Andania, jonka laivaorkesteri The Andania Yankees rantautui tilausravintola Royaliin, Oopperakellariin yläkertaan muutaman viikon keikalle. Orkesterin soundi oli jotakin aivan uutta -2-4 -tahteineen ja improvisoituine sooloineen, joita etenkin saksofonisti-klarinetisti Tommy Tuomikoski esitti. Bändiä kävivät ahkerasti kuuntelemassa pääkaupunkiseudun muusikot, mm. Malmsténit, imien ahnaasti vaikutteita amerikansoitosta.
Laivan lähdettyä takaisin länteen, jäi Tuomikoski Suomeen ja liittyi pian uuteen Zamba-orkesteriin, joka aloitti Kaivohuoneella. Tuomikoski oli soitannallisten taitojensa lisäksi myös melkoinen showmies, järjestäen yleisölle myös silmänruokaa omilla tempuillaan mm. kiemurrellen soittonsa tahdissa kuin käärme. Nuoret muusikot jäljittelivät Tuomikosken pukeutumista ja kampausta, jopa matkivat hänen kävelytyyliään. Zambasta Tuomikoski siirtyi saksalaisen jazzviulisti Egula Saritsin johtamaan Embassy Bandiin, jonka vakiosoittopaikkoja olivat Fennia ja Grand.
1930 vuorossa oli siirtyminen Klaus Salmen Ramblersiin, jossa hänen lisäkseen soitti kaksi muuta amerikkalaista, Leo Adamson ja Merle Wilkin.
Keväällä 1932 Ramblers levytti monen mielestä ensimmäisen suomalaisen jazzlevyn "Muistan sua, Elaine", jossa kuullaan Tuomikosken lyhyt improvisoitu klarinettisoolo, Adamsonin hoitaessa lauluosuuden. Pääasiassa Ramblers joutui levyttämään vähemmän jazzillista materiaalia mm. Matti Jurvan levyillä, joten "Elainen" kaltaiset Ramblers-tallenteet jäivät vielä 1930-luvulla melko vähiin.
Vuoden 1933 lopulla Tuomikoski siirtyi Dallapén riveihin, antaen oman voimakkaan panoksensa orkesterin musiikillisen suunnan muovautumiseen. Tommy antoi myös opetusta täkäläisille orkestereille ja muusikoille, ja julkaisi vuonna 1934 saksofonin soitto-oppaankin, joka oli vuosikymmenien ajan ainoa suomenkielinen alan oppikirja. Henkilönä Tommy Tuomikoski oli hurmuri ja loistava seuramies, jonka synkkänä puolena oli kuitenkin mieltymys alkoholiin. Tuomikoski saattoi yllättää muut orkesterin jäsenet tulemalla lavalle miltei kantokunnossa hoitaen silti oman soitto-osuutensa moitteettomasti. Orkesterin järjestysmiehet tai muusikot joutuivat liikkumaan Tommyn lapsenvahteina, jotta tämä ei olisi kesken kiertueiden karannut viinan, naisten tai näiden molempien perään. Lopulta orkesterin johtajan Martti Jäppilän mitta täyttyi ja Tuomikoski sai lähteä.
Tuomikoski palasi vuonna 1936 takaisin syntymäkaupunkiinsa Yhdysvaltoihin. Rytmi-lehti kommentoi asiaa lyhyesti: "Yllätysmiehenä kuten aina hän otti ja lähti puhumatta mitään. Tuomikosken lähettämistä kirjeistä saa kuitenkin sen käsityksen, että hänellä olisi jälleen aikomus palata Suomeen. Kuten tiedämme, ei Tommysta ja hänen suunnitelmistaan voi koskaan olla varma." Hän kuoli Yhdysvalloissa seuraavana vuonna sairastuttuaan äkillisesti.
Yksin kotona 2 – Eksynyt New Yorkissa
Yksin kotona 2 – Eksynyt New Yorkissa () on Chris Columbuksen ohjaama ja John Hughesin käsikirjoittama Yksin kotona -sarjan toinen osa. Elokuvassa on paljon samanlaisia kohtauksia kuin ensimmäisessa osassa, kuten vanhan gangsterielokuvan äänen käyttö aikuisten pelotteluun.
McCallisterin suku on jälleen lähdössä jouluksi matkoille, tällä kertaa Floridaan. Buzz pilaa Kevinin soolon koulun joulujuhlassa ja Kevin läimäyttää häntä samalla kaataen koko muun kuoron.
Herra ja rouva McCallister heräävät aamulla, ja tajuavat nukkuneensa pommiin. Lentokentän ihmisvilinässä Kevin eksyy perheestään ja päätyy New Yorkiin matkalla olevaan koneeseen. Perillä Kevin huomaa erehdyksensä. Hänellä on mukanaan isänsä luottokortti, jolla hän majoittautuu Plaza Hoteliin. Kevinin isä huomaa korttinsa kadonneen ja ilmoittaa sen varastetuksi. Hotellin henkilökunta saa tämän selville ja näin Kevin syyllistyy varkauteen käytettyään korttia.
Roistot Harry ja Marv ovat sattumalta myös saapuneet kaupunkiin ja yrittävät päästä Kevinistä eroon. Harry ja Marv aikovat murtautua lelukauppaan, mutta kun Kevin kuulee tämän, hän päättää pysäyttää roistot. Samalla Kevin tutustuu salaperäiseen naiseen, jolla on ystävinä kymmenittäin kyyhkysiä.
Elokuvan tuotto oli ensi-iltaviikonloppuna 31,1 miljoonaa dollaria. Sitä esitettiin 2 222 eri teatterissa ja se tuotti keskimäärin 14 008 dollaria teatteria kohti. Vaikka alku vaikutti paremmalta kuin "Yksin kotona" -elokuvassa, lopullinen tuotto jäi pienemmäksi. Elokuva tuotti maailmanlaajuisesti 358 991 681 dollaria.
Elokuvan VHS-versio julkaistiin 28. heinäkuuta 1993.
DVD-versio julkaistiin 5. lokakuuta 1999 ja Blu-ray 6. lokakuuta 2009. Kummatkin niistä julkaistiin ilman lisäominaisuuksia.
Oeiras
Oeiras on kunta ja sen keskustaajama Portugalissa. Se on käytännössä kasvanut yhteen Lissabonin kanssa. Vuonna 2011 Oeiraksessa oli 172 120 asukasta. Oeiraksen tunnetuimpia kohteita ovat Taguspark-niminen tiede- ja teknologiapuisto, NATO:n tukikohta sekä jalkapallostadion Estádio Nacional.
Kodak
Eastman Kodak Company on monikansallinen yritys, joka tuottaa valokuvausmateriaalia ja -tarvikkeita. Sen pääkonttori on Rochesterissa, New Yorkin osavaltiossa Yhdysvalloissa. Yhtiön perusti George Eastman vuonna 1888.
Kodak aloitti valmistamalla amatöörien käyttöön helppokäyttöisiä kameroita, filmiä, valokuvapaperia ja valokuvien valmistukseen tarvittavia kemikaaleja. Alkujaan Kodak tunnettiinkin kemikaalialan yrityksenä. Kodak on luonut monia valokuvausalaa mullistavia tuotteita historiassaan. Ensimmäinen oli vuonna 1888 "Kodak No.1 -"kamera, jossa käytettiin lasilevyjen sijasta rullafilmiä. Tämä avasi tietä kinematografin ja elokuvan kehitykseen. Toinen markkinoita mullistava tuote oli ensimmäinen laatikkokamera Kodak Brownie, joka teki valokuvauksesta lastenkin harrastuksen vuonna 1900.
Digitaaliajan tullessa Eastman Kodak laajeni tekemällä joukon yritysostoja. Vuonna 2005 se oli Yhdysvaltojen suurin digitaalikameroiden valmistaja.
Tammikuussa 2012 Kodak hakeutui velkasaneeraukseen. Helmikuussa Kodak ilmoitti, että sen kameratuotanto lopetetaan kesäkuun loppuun mennessä. Samalla Kodak etsi jatkajaa kamerabrändilleen, ja tarkoituksena oli keskittyä seuraavaksi tekemään ainoastaan kuvien tulostamiseen tarvittavaa teknologiaa.
Vuonna 1935 esitelty "Kodachrome" oli ensimmäinen suurelle yleisölle markkinoitu väridiafilmi. Sen kehitysprosessi (C-14) poikkesi muista värifilmeistä, vaati kalliita laitteita ja kuormitti ympäristöä. Prosessin monimutkaisuuden vuoksi Kodachromen menekki romahti 1980-luvun lopulla. Kasvaneen digitaalikuvauksen suosion vuoksi Kodak lopetti Kodachromen valmistuksen kesäkuussa 2009.
Valokuvaaja Steve McCurry sai käyttöönsä viimeisen Kodakin valmistaman Kodachrome 64 -filmirullan. Hän teki kesällä 2010 kuusiviikkoisen matkan, jolla hän otti kuvia, joissa tiivistyy hänen uransa. Rullan 36 kuvasta pari valottui. National Geographic -televisiokanava on tehnyt matkasta vuonna 2011 esitetyn dokumentin.
Maailmanpyörä
Maailmanpyörä on huvipuistojen näköalalaite. Se on yleisnimitys laitteesta, johon kuuluu isokokoinen, jalustalla seisova pyörä, jonka halkaisija voi olla kymmeniä metrejä. Pyörän etuosassa on penkkejä matkustajia varten. Maailmanpyörän pyöriessä hitaasti akselinsa ympäri matkustajat liikkuvat ylös ja alas.
Nimitys ”maailmanpyörä” on suomalaista alkuperää. Esimerkiksi Yhdysvalloissa laitteita kutsutaan nimeltä "ferris wheel" eli ferris-pyörä. Britanniassa käytetään nimitystä Big Wheel. Ferris wheel -nimen laite on todennäköisesti saanut yhdysvaltalaisen insinööri George Washington Gale Ferris Jr:n mukaan, joka suunnitteli 80-metrisen laitteen vuonna 1893 pidettyyn Chicagon maailmannäyttelyyn.
Maailman suurin maailmanpyorä on tällä hetkellä (2014) Las Vegasin High Roller, joka avattiin 31. maaliskuuta 2014. Sen halkaisija on 158,5 metriä ja koko korkeus rakenteineen 167,6 metriä. Sitä ennen ennätystä piti hallussaan kuuden vuoden ajan Singapore Flyer, jonka vastaavat mitat ovat 150 ja 165 metriä ja joka avattiin vuonna 2008.
New Yorkin Staten Islandille ollaan rakentamassa 192 metriä korkeaa maailmanpyörää, josta tulee valmistuttuaan maailman suurin. Laitteen valmistuminen on kohdannut viivästyksiä, mutta sen on tarkoitus olla toimintakunnossa huhtikuussa 2018.
Helsingin Katajanokalla sijaitseva SkyWheel Helsinki on Suomen suurin maailmanpyörä, korkeudeltaan noin 40 metriä. Siihen avattiin ensimmäisenä maailmanpyöränä maailmassa juhannuksen 2016 jälkeen sauna. Suurimpia pyöriä olivat aiemmin Linnanmäen Helsinki-pyörä (1964–1997), Suomen Tivolin ”Giant Wheel” (1998–2005) ja Linnanmäen Rinkeli ( vuosina 2006–2014).
Loituma
Loituma on suomalainen kansanmusiikkiyhtye, joka käyttää musiikkinsa pohjana suomalaista laulu- ja kanteleperinnettä. Loituma oli Kaustisen kansanmusiikkijuhlien Vuoden yhtye 1997.
Loituma perustettiin vuonna 1989 nimellä Jäykkä Leipä, kun yhtyeen jäsenet aloittivat opintonsa Sibelius-Akatemian kansanmusiikin osastossa. Alun perin seitsenjäseniseen yhtyeeseen kuuluivat myös laulaja Sanna Kurki-Suonio ja laulaja, viulisti Tellu Turkka, jotka myöhemmin liittyivät ruotsalaiseen Hedningarna-yhtyeeseen. Jäykkä Leipä -yhtyeeseen kuului myös lyömäsoittaja ja puhallinsoittaja Nikko Prauda. Loituman laulaja Anita Lehtola-Tollin on myös ollut Hedningarna-yhtyeen jäsen. Yhtye muutti nimensä Loitumaksi itäsuomalaisen Loituma-järven mukaan, jotta nimi vastaisi paremmin musiikkityyliä.
Loituman musiikilliset lähteet ovat suomalaisen kansanmusiikin kerrostumat muiden musiikintyylien vaikutteiden värittäessä yhtyeen jäsenien sävellyksiä ja sovituksia. Tärkeimmät vaikutteet ovat kantele- sekä lauluperinne. Sanoituksien lähteinä ovat muun muassa Kalevala ja Kanteletar.
Loituman ensimmäisen levyn kappaleen "Ievan polkan" osa kuuluu taustalla lyhyessä flash-animaatiossa (yleensä nimellä Loituma Girl tai Leekspin), joka sai huomiota Internetissä 2006. Internethuomion myötä Loitumaa pyydettiin esiintymään stand up -koomikko Pablo Franciscon Ruotsin kiertueelle syyskuussa 2006. Yhtye esitti show’n aluksi Ievan polkan Malmössä, Tukholmassa ja Göteborgissa.
Veijo Wirén
Veijo Wirén (s. 7. tammikuuta 1952 Pori) on porilainen tietokirjailija.
Hän valmistui ylioppilaaksi Porin Lyseosta vuonna 1972 ja suoritti humanististen tieteiden kandidaatin tutkinnon Jyväskylän yliopistossa vuonna 1979, pääaineenaan englantilainen filologia. Lisäksi hän suoritti Tampereen yliopiston täydennyskoulutuskeskuksessa tiedotusalan informaatiopalvelukurssin, Turun yliopistossa englannin kielen kaupallisen kurssin ja Raision kauppaopistossa kirjastosihteerin koulutusohjelman.
Toimittuaan aiemmin kirjasto- ja arkistoalalla hän siirtyi 1995 päätoimiseksi tietokirjailijaksi ja vuonna 2000 itsenäiseksi kirjallisuusalan yrittäjäksi. Yrityksensä Veijon Kirjojen kautta hän tekee kirjoja eri kustantajille, enimmäkseen Gummerukselle. Lisäksi hän laatii säännöllisesti sanaristikoita muutamiin valtakunnallisiin lehtiin ja Seura Ristikoihin. Lisäksi hän on tehnyt lehtipakinoita, runoja ja novelleja Jyväskylän ylioppilaslehteen, Liekki-lehteen, Kaks Plus -lehteen sekä Satakunnan Kansaan ja kirjoittanut myös radiokuunnelmat "Shanghai ohoi!" sekä "Pikku porsas raukka" paikallisradio Auran Aaltoihin ja Kuopion Oikealle Asemalle.
Richard Kingson
Richard Kingson (s. 13. kesäkuuta 1978 Accra, Ghana) on ghanalainen jalkapallomaalivahti. Pelattuaan pitkään Turkissa, Kingson on omaksunut Islamin uskon joten hänet tunnetaan myös nimellä Faruk Gürsoy Tällä hetkellä Kingson pelaa Turkin liigan Balıkesirsporin joukkueessa.
Kingson aloitti ammattilaisuransa ghanalaisessa Great Olympicsin joukkueessa vuonna 1996. Vuonna 1998 Kingson siirtyi Turkkiin, jossa pelasi eri seuroissa aina vuoteen 2007 asti, jolloin hän siirtyi ruotsalaiseen Hammarbyhyn. Hammarbystä Kingson siirtyi Englannin Valioliigaan Wigan Athleticsin joukkueeseen. Kingson jumittui joukkueessa kolmosvahdiksi, ja sai pelata vain satunnaisia Cup-otteluja. Kolmen vuoden aikana Kingson pelasi Wiganissa vain neljä ottelua. Wigan purki Kingsonin sopimuksen 2010, ja hän oli pitkään ilman seuraa, ennen kuin Valioliigaan noussut Blackpool FC tarjosi Kingsonille sopimusta. Kingson syrjäytti skotlantilaisen Matthew Gilksin ykkösvahdin paikalta, ja pelasi 20 Valioliiga-ottelua, putoamista vastaan taistelleessa Blackpoolissa. Lopulta Blackpool putosi Valioliigasta kauden päätteeksi, ja Kingson lähti seurasta. Kingson oli pitkään ilman seuraa ja palasi vuonna 2012 harjoittelemaan vanhan seuransa Wigan Athleticin joukkueen kanssa. Heinäkuussa 2013 hän teki sopimuksen Kyprokselle Doxa Katokopias joukkueen kanssa. Sopimus päättyi tammikuussa 2014 ja Kingson siirtyi turkkilaiseen Balıkesirsporin joukkueeseen. Tämä sopimus umpeutuu 2014 kesäkuussa.
Kingson pelasi ensimmäisen maaottelunsa Brasiliaa vastaan 27. maaliskuuta 1996.
Kingson valittiin Ghanan joukkueeseen Saksan MM-kisoihin 2006. Ennen MM-kisoja Kingston oli esiintynyt 33 ottelussa Ghanan paidassa. Ghana hävisi alkulohkon ensimmäisen ottelunsa Italialle 2-0, Kingsonin monesta loistotorjunnasta huolimatta. Sen jälkeen Ghana voitti Tšekin 2-0 ja Yhdysvallat 2-1, ja eteni neljännesvälieriin lohkokakkosena. Neljännesvälierissä vastaan asettui Brasilia, joka murskasi Ghanan 3-0.
Kingson valittiin Ghanan ykkösvahdiksi myös MM-kisoihin 2010, Etelä-Afrikassa. Ghana eteni alkulohkostaan jatkoon neljällä pisteellä(voitto Serbiasta, tasapeli Australiaa vastaan ja tappio Saksalle). Neljännesvälierissä vastassa oli Yhdysvallat. Ghana voitti kamppailun 2-1 jatkoajalla, ja eteni välieriin. Siellä vastassa oli Uruguay. Pitkä ja tasainen kamppailu ratkaistiin lopulta rangaistuspotkuilla, joissa Uruguay voitti 4-2.
Kingson on voittanut urallaan Afrikan Mestaruus-hopeaa 2008 ja 2010.
Kingson on tehnyt urallaan yhden maalin Ghanan maajoukkueessa, elokuussa 2008 ystävyysottelussa Tansaniaa vastaan.
CCleaner
CCleaner (ent. Crap Cleaner) on englantilaisen Piriform-yhtiön OS X- ja Windows-käyttöjärjestelmille kehittämä ilmainen väliaikaistiedostojen poistotyökalu ja rekisterin puhdistusohjelma. Ohjelma ei poista mitään tärkeitä tietoja kiintolevyltä, kuten dokumentteja. CCleaner on saatavilla 47 eri kielellä, mukaan lukien suomi.
CCleanerin asetuksissa on määriteltävissä, mitä tietoja ohjelma saa poistaa.
CCleaner poistaa tarpeettomat tiedostot. Ohjelmalla voidaan ennen poistoa ajaa analysointi, joka näyttää luettelon poistettavista tiedostoista.CCleanerissa perusasetuksena tiedostojen poistotapana on pelkkä tiedostojen poistaminen, mutta esimerkiksi luottamukselliselle tiedolle ohjelman asetuksissa voidaan määritellä myös tiedostojen päällekirjoitus ja niiden lukumäärä aina 35-kertaiseen Gutmann-menetelmään saakka.
CCleaner tarkistaa lisäksi rekisterin viitevirheet ja korjaa tarvittaessa. Ohjelma näyttää ajon jälkeen luettelon poistettavista rekisteriviitteistä eikä poista mitään ilman käyttäjän lopullista suostumusta. Rekisterinsiivouksen voi varmuuskopioida ja tarvittaessa palauttaa.
Stephen Appiah
Stephen Appiah (s. 24. joulukuuta 1980 Ghana) on ghanalainen jalkapalloilija. Hän pelasi viimeksi keskikenttäpelaajana kaudella 2007/2008 turkkilaisessa Fenerbahçessa Turkin pääsarjaa. Nykyään hän on vapaa pelaaja sen jälkeen, kun hänen sopimuksensa loppui elokuussa 2008 Fenerbahçen kanssa.
Appiah on aikaisemmin urallaan edustanut myös italialaista Juventusta
Tammikuussa 2009 hän liittyi harjoittelemaan Tottenham Hotspurin kanssa aikeissaan saada pelaajasopimus Tottenhamiin. Skysports.com -sivuston mukaan ainakin Schalke, Juventus ja Portsmouth FC olivat kiinnostuneita Appiahista tammikuussa 2009.
Appiah toimi Ghanan maajoukkueen kapteenina Saksan MM-kilpailuissa 2006. Ennen MM-kisoja Appiah on esiintynyt 42 ottelussa Ghanan paidassa ja tehnyt niissä yksitoista maalia.
Issah Ahmed
Issah Ahmed (s. 24. toukokuuta 1982 Ghana) on maansa jalkapallomaajoukkueessa pelannut ja pitkään tanskalaista Randersia edustanut jalkapalloilija, pelipaikaltaan puolustaja.
Ahmed kuului maajoukkueeseen Saksan MM-kisoissa 2006 mutta ei päässyt kertaakaan kentälle. Ennen MM-kisoja Ahmed oli esiintynyt 10 ottelussa Ghanan paidassa ja onnistumatta maalinteossa.
Soundtrack to Your Escape
Soundtrack to Your Escape on In Flamesin seitsemäs studioalbumi, joka julkaistiin 29. maaliskuuta 2004.
Albumi nousi Suomen virallisen listan sijalle 13.
Barbituraatit
Barbituraatit ovat barbituurihaposta johdettuja lääkeaineita, depressantteja, joita on käytetty sekä rauhoittavina (sedatiivi) että unilääkkeinä (hypnootti) annostusta ja tyyppiä vaihtelemalla.
Barbituraattien käyttö on vähentynyt lähes olemattomiin niiden yliannostukseen liittyvän kuolemanriskin vuoksi. Barbituraatteja saa Suomessa nykyään vain Lääkehallinnon erikoisresepteillä esimerkiksi erittäin vaikean unettomuuden hoitoon. Toinen harvoista jäljellä olevista käyttötarkoituksista on eläinlääketieteessä, jossa on käytössä vielä valmiste Barbivet Vet, jonka vaikuttavana aineena on fenobarbitaali. Kolmas harvoista käyttökohteista on lääketehtaiden lopettama tuote Bellergal, jonka valmistusta on jatkanut Yliopiston Apteekki, tuotenimellä Ergotamin Tart. Kyseinen lääke on suunnattu migreenin sekä vaihdevuosioireiden hoitoon.
Barbituraatteja käytetään myös anestesialääkkeinä ja jonkin verran yhä myös rauhoittavana reseptilääkkeenä sekä kouristuksenestolääkityksenä pitkittyneessä epilepsiakohtauksessa,
Sveitsissä barbituraatteja käytetään eutanasiaan.
Barbituraattien sivuvaikutuksina saattaa esiintyä päänsärkyä, huimausta tai päiväaikaista väsymystä, sekä haittavaikutuksena seksuaalisuuteen kohdistuvia vaikutuksia, yleensä haluttomuutta, orgasmiongelmia, erektiohäiriöitä ja impotenssia.
Pitkään jatkuneen käytön seurauksena barbituraateista saattaa tulla psyykkisesti ja fyysisesti riippuvaiseksi, ja lisäksi ne menettävät muiden sedatiivien ja hypnoottien tavoin tehoaan jatkuvassa käytössä.
Bentsodiatsepiinit ovat korvanneet barbituraatit lähes täysin rauhoittavina ja unilääkkeinä pienemmän vaarallisuutensa takia. Barbituraattien vaikuttavan annoksen ja tappavan yliannoksen ero on pieni, ja lisäksi ne kertyvät kehoon. Barbituraatteja käytettiin myös usein väärin aivan kuten bentsodiatsepiineja nykyään.
Barbituraattien vaarallisuus ja suuri riippuvuusriski kävi ilmi vasta 1950-luvulla.
Barbituraattien väärinkäyttö on suuren yliannostusriskin johdosta hyvin vaarallista. Yliannostus saattaa aiheuttaa mm. koordinaatio-ongelmia, ajatus- ja puhehäiriöitä, hengityksen muutoksia, tajuttomuuden, kooman ja kuoleman. Varsin suuri osa barbituraatteihin liittyvistä kuolemantapauksista on aiheutunut barbituraattien ja muiden lääkkeiden yhteiskäytöstä.
Barbituraatit sitoutuvat GABA-reseptorin beta aliyksikköön, jonka sitoutumiskohta on eri kuin endogeenisellä gamma-aminovoihapolla ja bentsodiatsepiineillä. Barbituraatit pidentävät kloridi-ionikanavan aukioloaikaa. GABA-ergisen efektin lisäksi barbituraatit salpaavat AMPA-reseptoria, glutamaattireseptorin alatyyppiä.
Barbituraatit kuuluvat anatomis-terapeuttis-kemiallisessa lääkeluokituksessä eli ATC-luokituksessa luokkaan N05CA.
Jan Švankmajer
Jan Švankmajer (s. 4. syyskuuta 1934 Praha) on tšekkiläinen animaattori ja taiteilija. Hänet tunnetaan parhaiten surrealistisista lyhytelokuvistaan, jotka ovat vaikuttaneet useisiin muihin elokuvantekijöihin, muun muassa Quayn veljeksiin.
Švankmajer käyttää elokuvissaan paljon stop motion -animaatiota sekä nopeutusta. Usein erilaiset esineet heräävät hänen elokuvissaan eloon, ja hän yhdistelee animaatiota ja näyteltyjä jaksoja. Suomessa Švankmajerin elokuvia on esitetty muun muassa Tampereen elokuvajuhlilla.
Dean Smith
Dean Smith (s. 15. tammikuuta 1932 Breckenridge, Texas) on yhdysvaltalainen yleisurheilija, joka voitti 4 x 100 metrin viestijuoksun Helsingin olympialaisissa. Samoissa olympialaisissa hän oli neljäs 100 metrin juoksussa. Hän kokeili jalkapallon pelaamista ammattilaisseuratasolla joukkueissa Los Angeles Rams ja Pittsburgh Steelers. Urheilu-uransa jälkeen Smith esiintyi useissa lännenelokuvissa, pääosin sijaisnäyttelijänä. Näitä elokuvia olivat muun muassa "Alamo", "The Comanceros", "How The West Was Won", "McClintock", "Rio Conchos", "Big Jake" ja "El Dorado". Hän esiintyi myös useissa televisio-ohjelmissa, joita olivat muun muassa "Tales of Wells Fargo", "Maverick", "Gunsmoke", "Lawman", "Have Gun Will Travel" ja "Walker, Teksas Ranger".
Alix (sarjakuva)
Alix on ranskalaisen sarjakuvapiirtäjä Jacques Martinin luoma antiikin Roomaan sijoittuva historiallinen seikkailusarjakuva, jonka päähenkilö on nuorukainen nimeltä "Alix Gracchus". Syntyjään gallialainen Alix seikkaili ensimmäisen kerran vuonna 1948 belgialaisessa "Tintin"-sarjakuvalehdessä. Piirrostyyliltään Alix edustaa selkeää viivaa eli ligne clairea.
Alix on poikakirjamaista seikkailusarjakuvaa antiikin ajan maailmassa. Tapahtumaympäristöjä ovat Italia, Kreikka, Gallia, Mesopotamia, Afrikka ja Lähi-itä. Monissa seikkailuissaan Alix toimii Julius Caesarin salaisena asiamiehenä. Alix on erinomainen taistelija ja akrobaatti ja samalla myös hyvin neuvokas. Luonteeltaan hän on tinkimättömän jalo. Hyvin usein hän joutuu pelastamaan pulasta toverinsa, egyptiläisen Enak-pojan. Useissa albumeissa Alixin päävihollinen on viekas ja vallanhimoinen konna Arbaces.
Sarjakuvien vauhdikasta juonta hidastavat puhekuplissa ja selityslaatikoissa olevat pitkät tekstit. Henkilöhahmot ovat psykologisesti yksiulotteisia. Historialliset ympäristöt ovat hyvin kuvattuja, vaikkakin yksityskohdissa on joskus pieniä virheitä. Varhaisimmissa Alix-sarjakuvissa antiikin kuvausta on siistitty ja pehmennetty nuorille lukijoille suunnattuihin sarjakuvalehtiin sopivaksi. Myöhemmissä tarinoissa 1960-luvun lopulta ja varsinkin 1970-luvulta alkaen on kuvattu alastomuutta ja antiikin maailman järkyttäviä piirteitä.
Viimeinen Martinin piirtämä Alix-albumi ilmestyi vuonna 1988. Alix-albumeja alkoi taas ilmestyä 1990-luvun lopulla, mutta heikentyneen näkökykynsä vuoksi Jacques Martin oli tuolloin luovuttanut sarjan piirtämisen Rafael Moralesille. Martin kuitenkin käsikirjoitti kaikki Alix-albumit aina vuoteen 2005 asti. Tämän jälkeen sekä sarjan piirtäjä että käsikirjoittaja ovat vaihtuneet useita kertoja, joskin Martin osallistui tarinoiden ideointiin aina vuonna 2010 tapahtuneeseen kuolemaansa asti.
WSOY julkaisi vuosina 1974–1975 kahdeksan Alix-albumia. Albumit suomensi Outi Walli. Takakannessa sarjan nimi on "Alix peloton" ja selässä "Alix seikkailee". Sarjasta ei aikoinaan tullut toivottua kaupallista menestystä, mutta nykyisin WSOY:n julkaisemat Alix-albumit ovat suosittuja keräilykohteita.
Vuodesta 2008 alkaen Apollo Kustannus on julkaissut uusia Alix peloton -suomennoksia sarjan aiemmin kääntämättömistä osista. Uudet albumit on suomentanut Kirsi Kinnunen.2016 - suom. Verikotkat, Alix senator
Callao
Callao () on Perun suurin ja tärkein satamakaupunki. Se on samannimisen alueen pääkaupunki. Callao sijaitsee Liman länsipuolella ja kuuluu sen metropolialueeseen. Urbaanin alueen asukasluku on noin 995 000 ja Liman metropolialueen noin 9,5 miljoonaa vuoden 2017 väestönlaskennassa.
Callao perustettiin vuonna 1537, ja siitä tuli pian espanjalaisten pääasiallinen kaupallinen satama Tyynenmeren liikenteessä. Espanjan siirtomaakauden huippuaikoina lähes kaikki Perun, Bolivian ja Argentiinan vientituotteet rahdattiin muuleilla Andien yli Callaoon, mistä ne laivattiin Panamaan, kannettiin kannaksen yli ja kuljetettiin Espanjaan Kuuban kautta.
Vuonna 1746 maanjäristyksen nostattama tsunami tuhosi Callaon sataman kokonaan. Vuonna 1866 Espanjan laivasto yritti vallata itsenäistyvän Perun Callaon taistelussa. 28. huhtikuuta 1947 Kon-Tiki-retkikunta lähti purjehdukselleen Callaosta.
Callao on rakennettu pitkänomaisen niemimaan ympärille. Siihen kuuluu myös useita saaria, joista San Lorenzo on sotilastukikohta, El Fronton entinen huipputurvallinen vankila, ja Cavinza- ja Palomino-saaret liki luonnontilaisia lintujen ja merileijonien turvapaikkoja.